CELEX: 32016D0544
Language: bg
Date: 2016-02-15 00:00:00
Title: Решение за изпълнение (ЕС) 2016/544 на Съвета от 15 февруари 2016 година за одобряване на програмата за макроикономически корекции на Гърция (2015/1411)

7.4.2016   
            
            
               BG
            
            
               Официален вестник на Европейския съюз
            
            
               L 91/27
            
         РЕШЕНИЕ ЗА ИЗПЪЛНЕНИЕ (ЕС) 2016/544 НА СЪВЕТА
   от 15 февруари 2016 година
   за одобряване на програмата за макроикономически корекции на Гърция (2015/1411) (1)
   
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 472/2013 на Европейския парламент и на Съвета от 21 май 2013 г. за засилване на икономическото и бюджетно наблюдение над държавите членки в еврозоната, изпитващи или застрашени от сериозни затруднения по отношение на финансовата си стабилност (2), и по-специално член 7, параграф 2 от него,
   като взе предвид предложението на Европейската комисия,
   като има предвид, че:
   
               (1)
            
            
               В член 136, параграф 1 от Договора за функционирането на Европейския съюз („ДФЕС“) се предвижда възможността за приемане на мерки, отнасящи се до държавите членки, чиято парична единица е еврото, с цел да се осигури правилното функциониране на икономическия и паричен съюз.
            
         
               (2)
            
            
               От 2010 г. на Гърция е била отпускана финансова помощ от държавите членки и от Международния валутен фонд („МВФ“). Първата програма за икономически корекции за Гърция беше договорена на 2 май 2010 г.: държавите членки от еврозоната се съгласиха да предоставят двустранни заеми, обединени от Европейската комисия, на обща стойност от 80 000 милиона евро, които да бъдат изплатени в рамките на периода от май 2010 г. до юни 2013 г., а МВФ пое ангажимент за допълнителни 30 000 милиона евро в рамките на стендбай споразумение. Втората програма за икономически корекции за Гърция бе одобрена на 14 март 2012 г. Държавите членки от еврозоната и МВФ поеха ангажимент да отпуснат неизплатените по първата програма суми, както и допълнителни 130 000 милиона евро за периода 2012—2014 г. Докато финансирането по първата програма бе основано на двустранни заеми, при втората програма беше договорено, че финансирането от страна на държавите членки от еврозоната ще се осъществява посредством Европейския инструмент за финансова стабилност („ЕИФС“), функциониращ пълноценно от август 2010 г. Втората програма предвиждаше отпускането на финансова помощ на обща стойност 164 500 милиона евро до края на 2014 г. (този период по-късно беше удължен до края на юни 2015 г.). От тази сума еврозоната е поела ангажимент за 144 700 милиона евро, които да бъдат предоставени чрез ЕИФС, докато МВФ участва с 19 800 милиона евро съгласно четиригодишно споразумение за 28 000 милиона евро в рамките на Разширения фонд за финансиране за Гърция, одобрен от МВФ през март 2012 г.
            
         
               (3)
            
            
               С оглед на продължаващите сериозни икономически и финансови затруднения, на 8 юли 2015 г. гръцките органи поискаха от Европейския механизъм за стабилност („ЕМС“) финансова помощ за гарантиране на нормалното функциониране на гръцката банкова система, изпълнение на кредитните задължения на Гърция, оказване на подкрепа за възстановяване на устойчивия растеж на икономиката на Гърция, както и за запазване на финансовата стабилност на еврозоната като цяло и на държавите членки в нея.
            
         
               (4)
            
            
               По силата на член 13, параграф 1 от Договора за ЕМС и като основание за приемането на решение на Съвета на управителите на ЕМС съгласно член 13, параграф 2 от него дали да бъде предоставена принципна подкрепа за стабилност на Гърция под формата на заем, на 8 юли 2015 г. председателят на Съвета на управителите на ЕМС възложи на Европейската комисия да оцени в сътрудничество с Европейската централна банка („ЕЦБ“) наличието на риск за финансовата стабилност на еврозоната като цяло или на държавите членки в нея; да извърши заедно с МВФ оценка на устойчивостта на обслужването на държавния дълг; и да извърши прогнозна оценка на действителните или потенциалните финансови средства, необходими на Гърция.
            
         
               (5)
            
            
               В съответствие с член 13 от Договора за ЕМС Европейската комисия, в сътрудничество с ЕЦБ и с участието на МВФ, завърши посочените оценки на 10 юли 2015 г., като достигна до заключението, че условията за предоставяне на финансова подкрепа за Гърция под формата на заем от ЕМС са изпълнени. Финансовите нужди бяха оценени в размер до 86 000 милиона евро.
            
         
               (6)
            
            
               На 17 юли 2015 г. съгласно Решение за изпълнение (ЕС) 2016/542 на Съвета (3) Гърция получи 7 160 милиона евро краткосрочна финансова помощ по Европейския механизъм за финансово стабилизиране („ЕМФС“), за да може да погаси задълженията си, изискуеми през юли 2015 г., и да уреди просрочените си задължения към МВФ. Помощта бе изплатена на един транш на 20 юли 2015 г. и бе обвързана с условия на икономическата политика. Помощта от ЕМС ще бъде използвана, inter alia, за погасяване на посочения краткосрочен мостов заем по линия на ЕМФС.
            
         
               (7)
            
            
               На 16 юли 2015 г. Съветът на управителите на ЕМС прикани Комисията да постигне заедно с ЕЦБ, ЕМС, гръцките органи и, когато е целесъобразно, МВФ споразумение по програма за макроикономически корекции за Гърция. Програмата бе изготвена в съответствие с процедурата, предвидена в член 7, параграф 1 от Регламент (ЕС) № 472/2013. На 11 август 2015 г. тези институции постигнаха споразумение на техническо равнище с гръцкото правителство относно програма за макроикономически корекции („Програмата“). С Програмата, представена от Гърция на Комисията и на Съвета, се цели да бъде гарантирано приемането на набор от реформи, необходими за подобряване на устойчивостта на публичните финанси, както и за осигуряване на финансова стабилност и насърчаване на растежа, заетостта и социалната справедливост.
            
         
               (8)
            
            
               След постигнатото споразумение Гърция следва да приеме всеобхватен пакет от мерки, които да бъдат приложени в рамките на тригодишна програма за макроикономически корекции, обхващаща периода от третото тримесечие на 2015 г. до третото тримесечие на 2018 г.
            
         
               (9)
            
            
               Всеобхватният пакет от мерки, който ще бъде определен в меморандум за разбирателство по линия на ЕМС относно специфичните условия на икономическата политика („Меморандумът за разбирателство“), следва да има за цел да възстанови доверието на финансовите пазари, да възвърне доброто макроикономическо равновесие и да позволи възстановяването на устойчивия икономически растеж. Той следва да се основава на четири стълба: възстановяване на фискалната стабилност, запазване на финансовата стабилност, повишаване на конкурентоспособността и растежа и модернизиране на държавната и публичната администрация.
            
         
               (10)
            
            
               През август 2015 г. службите на Комисията актуализираха своята прогноза за растежа на номиналния БВП, необходима в подкрепа на преговорите по програмата по линия на ЕМС. Съгласно тази прогноза, в основата на която се предвижда растеж на номиналния БВП от – 3,2 % през 2015 г., – 0,7 % през 2016 г., 3,4 % през 2017 г., 4,1 % през 2018 г. и 4,2 % през 2019 г., съотношението на дълга спрямо БВП ще възлиза на 196,3 % през 2015 г., 200,9 % през 2016 г., 198,6 % през 2017 г., 190,7 % през 2018 г. и 182,3 % през 2019 г. Съотношението на дълга към БВП следователно ще се увеличава до 2016 г. и след това ще започне да намалява, достигайки около 174,5 % през 2020 г., като динамиката на дълга се влияе от няколко извънбюджетни операции. Съгласно актуализираната прогноза на службите на Комисията за растежа на номиналния БВП се очаква дефицит по първичното салдо на консолидирания държавен бюджет от 7 631 милиона евро (4,4 % от БВП) през 2015 г., 6 166 милиона евро (3,6 % от БВП) през 2016 г., 4 089 милиона евро (2,3 % от БВП) през 2017 г. и 753 милиона евро (0,4 % от БВП) през 2018 г.
            
         
               (11)
            
            
               Органите ще следват нов фискален план, основаващ се на първичен излишък от – 0,25 %, 0,5 %, 1,75 % и 3,5 % от БВП през съответно 2015 г., 2016 г., 2017 г. и 2018 г. Кривата на фискалните цели е съгласувана с очакваното равнище на растеж на гръцката икономика, която се възстановява след най-тежката рецесия в своята история.
            
         
               (12)
            
            
               Повишаването на дългосрочната устойчивост на гръцкия банков сектор е от ключово значение за възстановяването на финансовата стабилност в Гърция и за запазване на финансовата стабилност в еврозоната като цяло. За запазването на ликвидността на гръцкия банков сектор бяха наложени временни административни мерки, включително контрол върху движението на капитали.
            
         
               (13)
            
            
               Провеждането на широкообхватни и амбициозни реформи във финансовата, фискалната и структурната област се очаква да запази средносрочната устойчивост на държавния дълг на Гърция.
            
         
               (14)
            
            
               Комисията, в сътрудничество с ЕЦБ или, когато е целесъобразно, с МВФ, следва редовно да проверява стриктното прилагане на Програмата на Гърция чрез мисии и редовни доклади, изготвяни от гръцките органи на всяко тримесечие.
            
         
               (15)
            
            
               През целия срок на прилагане на всеобхватния пакет от мерки за Гърция Комисията следва да предоставя и допълнителни съвети по отношение на провежданата политика, както и техническа помощ в конкретни области.
            
         
               (16)
            
            
               Гръцките органи следва да привлекат социалните партньори и гражданските организации, в съответствие с действащите национални правила и практики, за участие в подготовката, прилагането, наблюдението и оценката на Програмата.
            
         
               (17)
            
            
               Всяка форма на финансова помощ, получавана от Гърция с цел подпомагане на прилаганите от нейна страна политики в рамките на Програмата, следва да съответства на политиките и правните изисквания на Съюза, и по-специално на рамката за икономическо управление на Съюза. Всяка намеса в подкрепа на финансовите институции следва да бъде извършвана съгласно правилата на Съюза в областта на конкуренцията. Комисията следва да гарантира, че всяка мярка, посочена в Меморандума за разбирателство, сключен в контекста на поисканата финансова помощ по линия на ЕМС, е в пълно съответствие с настоящото решение,
            
         ПРИЕ НАСТОЯЩОТО РЕШЕНИЕ:
   Член 1
   1.   С цел улесняване на възстановяването на устойчивия растеж и на фискалната и финансовата стабилност на гръцката икономика, Гърция прилага стриктно Програмата, чиито основни елементи са определени в член 2 от настоящото решение. Програмата е насочена към конкретните рискове, произтичащи от кризата в Гърция, за финансовата стабилност на еврозоната като цяло и има за цел постигането на бързо възстановяване на стабилността и устойчивостта на икономическата и финансовата ситуация в Гърция, както и възстановяване на способността на страната да се финансира изцяло на международните финансови пазари. В Програмата се отразяват препоръките на Съвета, отправени към Гърция съгласно членове 121, 126, 136 и 148 от ДФЕС, както и предприетите от Гърция действия за тяхното изпълнение, като същевременно се цели разширяване, засилване и задълбочаване на необходимите мерки на политиката.
   2.   Комисията, в сътрудничество с ЕЦБ и, когато е целесъобразно, с МВФ, наблюдава напредъка, постигнат от Гърция по прилагането на нейната Програма. Гърция оказва пълно съдействие на Комисията и на ЕЦБ. По-специално Гърция им предоставя цялата информация, която те смятат за необходима за наблюдението на Програмата.
   3.   Комисията, в сътрудничество с ЕЦБ и, когато е целесъобразно, с МВФ, разглежда заедно с гръцките органи всички промени и актуализации на Програмата, които може да се окажат необходими, за да се вземат предвид, inter alia, всяка значителна разлика между макроикономическите и фискалните прогнози и постигнатите резултати, разпространението на отрицателни последици, както и макроикономическите и финансовите сътресения.
   За да се гарантира безпроблемното прилагане на Програмата и за да се коригират дисбалансите по устойчив начин, Комисията осигурява непрекъснати консултации и насоки във връзка с фискалните и структурните реформи, както и с реформите на финансовите пазари.
   Комисията редовно прави преглед на икономическото въздействие на Програмата и препоръчва необходимите корекции с оглед на засилване на растежа и създаване на работни места, като гарантира необходимата фискална консолидация и минимизира вредните социални въздействия.
   Член 2
   1.   Ключовите цели на Програмата са: възстановяване на фискалната стабилност, запазване на финансовата стабилност, повишаване на конкурентоспособността и растежа и модернизиране на държавната и публичната администрация.
   2.   Гърция се стреми към фискална консолидация посредством висококачествени постоянни мерки, като същевременно сведе до минимум въздействието върху хората в неравностойно положение. Гръцките органи се ангажират с осигуряването на устойчиви публични финанси и постигането на значителни и устойчиви първични излишъци в средносрочен план, което ще послужи за стабилното намаляване на съотношението на дълга спрямо БВП. В съответствие с това органите следват нов фискален план, основаващ се на първичен излишък от – 0,25 %, 0,5 %, 1,75 % и 3,5 % от БВП през съответно 2015 г., 2016 г., 2017 г. и 2018 г. Гърция се стреми към средносрочен първичен излишък от 3,5 % от БВП, който да бъде постигнат чрез комбинация от незабавни параметрични фискални реформи, в т.ч. на системата за облагане с ДДС и на пенсионната система, подкрепяни от амбициозна програма за подобряване на спазването на данъчното законодателство и на управлението на публичните финанси, както и за борба с отклонението от данъчно облагане, като същевременно се осигури адекватна защита на уязвимите групи от населението. В допълнение към горепосочените мерки органите поемат ангажимент да приемат през октомври 2015 г. надеждни структурни мерки в размер на най-малко 0,75 % от БВП, които да влязат в сила през 2017 г., и на 0,25 % от БВП, които да влязат в сила през 2018 г., с оглед постигане на средносрочно целево първично салдо от 3,5 % от БВП. Органите поемат ангажимент да предприемат допълнителни структурни мерки през октомври 2016 г., ако такива са необходими за гарантиране на целите за 2017 г. и 2018 г. Те биха включвали ограничаване на разходите за отбрана, планираната реформа на данъка върху доходите на физическите лица и замразяване на регламентираните разходи. Параметричните фискални мерки се подсилват от широк набор от административни действия за преодоляване на проблемите при събирането на данъци и принудителното изпълнение. Гръцкото правителство следи фискалните рискове, включително съдебните решения, и предприема компенсаторни мерки, ако такива са необходими за постигане на фискалните цели. Органите възнамеряват да прехвърлят най-малко 30 % от всяко преизпълнение на бюджета към отделна сметка, служеща за намаляване на дълга. Освен това 30 % от преизпълнението на бюджета ще се използват допълнително за погасяване на неизплатените държавни задължения от миналото.
   3.   Гърция приема посочените по-долу мерки:
   
               i)
            
            
               Предприема мерки в краткосрочен план за увеличаване на приходите и за спазване и ограничаване на разходите. В рамките на мерките за повишаване на приходите Гърция постепенно преустановява възстановяването на акциз върху дизеловото гориво за земеделските стопани и увеличава данъка върху тонажа на корабите. Органите предприемат действия за стартирането на системата за единен данък сгради (ENFIA) през 2015 г., за да може актовете за дължимия данък да бъдат изготвени през октомври 2015 г. с краен срок за плащане февруари 2016 г. Те също така отстраняват проблемите по неотдавна приложените мерки по отношение на приходите. Органите се ангажират също да спазват и ограничават разходите чрез икономии в областта на здравеопазването и стартиране на цялостен преглед на системата на социално подпомагане. Пакетът включва допълнителни мерки с отражение върху бюджета, като например реформа на публичната администрация, реформи за преодоляване на недостатъците при събирането на данъци и други параметрични мерки.
            
         
               ii)
            
            
               За да демонстрира ангажираността си към провеждането на надеждна фискална политика, през октомври 2015 г. приема допълнителен бюджет за 2015 г., ако такъв е необходим, проектобюджет за 2016 г. и средносрочна фискална стратегия за 2016—2019 г., подкрепени от мащабен и надежден пакет от параметрични мерки и структурни фискални реформи.
            
         
               iii)
            
            
               Провежда реформи както на прякото, така и на косвеното данъчно облагане с цел подобряване на ефективността, събираемостта и увеличаване на предлагането на работна ръка. За да сложи край на досегашните практики и да подобри културата на плащане на данъци и социални осигуровки, правителството предприема решителни действия за подобряване на събираемостта, като не позволява ново разсрочване или други схеми за опрощаване или уреждане на задълженията и не удължава съществуващите подобни схеми.
            
         
               iv)
            
            
               Продължава реформите, с които се цели подобряване на бюджетния процес и контрола върху разходите, изчистване на просрочените задължения и подобряване на бюджетната отчетност и управлението на парични средства. Правителството се ангажира да направи необходимото за това фискалният съвет да започне да функционира.
            
         
               v)
            
            
               Предприема допълнителни действия в областта на обществените поръчки, за да се увеличи ефективността и прозрачността на гръцката система за възлагане на обществени поръчки, да предотврати нарушенията и да осигури по-добра отчетност и контрол. Тези действия ще бъдат съгласувани с Европейската комисия, която съдейства за изпълнението на плана за действие.
            
         
               vi)
            
            
               Изпълнява докрай съществуващите реформи и продължава с по-нататъшни реформи за укрепване на дългосрочната устойчивост, с които се цели постигане на икономии в размер на около 0,25 % от БВП през 2015 г. и около 1 % от БВП през 2016 г. Пакетът има за цел, inter alia, да намали значително привлекателността на възможностите за ранно пенсиониране чрез увеличаване на санкциите при ранно пенсиониране и чрез постепенното премахване на завареното положение, позволяващо пенсиониране преди достигане на законоустановената пенсионна възраст.
            
         
               vii)
            
            
               Продължава реформирането на сектора на здравеопазването, контрола върху публичните разходи, управлението на цените на лекарствените продукти, подобряването на управлението на болничните заведения, увеличаването на централизираното възлагане на обществени поръчки за доставки в болничните заведения, управлението на търсенето на лекарствени продукти и здравно обслужване чрез протоколи за електронни медицински рецепти, основани на обективни данни, икономически ефективния подбор на частни доставчици на здравно обслужване, модернизирането на ИТ системи, разработването на нова електронна система за препращане към първични и вторични здравни услуги, която да дава възможност за определянето на клинични пътеки за пациентите.
            
         
               viii)
            
            
               До март 2016 г. приема нова поредица от схеми в подкрепа на гарантираната заетост, включващи активни мерки на пазара на труда, съобразени с потребностите на участниците, като се използват местните партньорства, ангажира се частният сектор и социалноикономическите сектори и се гарантира ефикасното и ефективно използване на наличните ресурси.
               За постигането на по-голяма социална справедливост Гърция трябва да подобри устройството на своята социална система, така че да бъде създадена истинска мрежа за социална закрила, която да насочва оскъдните ресурси към най-силно нуждаещите се групи. Във връзка с прегледа на системата на социално подпомагане и прилагането на гарантирания минимален доход органите планират да се възползват от техническата помощ, предлагана от международни организации.
            
         4.   За запазване на финансовата стабилност Гърция незабавно предприема стъпки за ограничаване на дела на необслужваните заеми и възстановяване на ликвидността и капитала на банковата система. Процесът на рекапитализация на банките, придружен от съпътстващи мерки за укрепване на управлението на гръцкия фонд за финансова стабилност („HFSF“) и на банките, следва да приключи преди края на 2015 г. Допълнителните мерки са насочени към преструктуриране на необслужваните заеми, както и към управлението на HFSF и банките.
   5.   За да насърчи растежа, конкурентоспособността и инвестициите, Гърция изготвя и прилага широк спектър от реформи на пазара на труда и на продуктовите пазари (включително на пазара на енергия), които не само ще осигурят пълно спазване на изискванията на Европейския съюз, но и ще бъдат насочени към въвеждане на най-добрите европейски практики. Отварянето на пазарите е от съществено значение за разкриването на икономически възможности и за подобряването на социалната справедливост чрез ограничаване на рентиерските модели и монополното поведение, водещи до по-високи цени и по-нисък стандарт на живот. В съответствие със стратегията си за растеж органите увеличават своите усилия за осъществяване на ключови инициативи и предложения за реформа, както и за обогатяване на програмата с бъдещи амбициозни реформи, които да подкрепят страната в рамките на нейното завръщане към устойчив растеж, привличането на инвестиции и създаването на работни места.
   6.   Необходими са широкообхватни реформи, които да приведат гръцките енергийни пазари в съответствие със законодателството и политиките на Съюза, да ги модернизират и направят по-конкурентоспособни, да намалят монополните печалби и неефективността, да насърчат иновациите и по-широкото използване на възобновяеми източници на енергия и природен газ, както и да гарантират, че ползите от всички тези промени ще достигнат до потребителите. Органите приемат реформата на газовия пазар и съответната пътна карта, позволяващи inter alia на всички потребители да могат свободно да сменят своя доставчик до 2018 г., и уведомяват Комисията относно реформираната система за заплащане на капацитет (включително временния и постоянния механизъм) и новата организация на пазарите на електроенергийни продукти. При всички случаи към 2020 г. не трябва да е позволено едно предприятие да произвежда или внася, пряко или косвено, повече от 50 % от общото количество електроенергия, произведено и внесено в Гърция.
   7.   Необходимо е изготвянето на амбициозна приватизационна програма и политики в подкрепа на инвестициите. Правителството се ангажира да улесни процеса на приватизация и да извърши всички действия, необходими от негова страна за успешното провеждане на търговете. В тази връзка правителството изпълнява всички необходими действия, договаряни на тримесечна основа между Фонда за развитие на активите на Република Гърция („HRADF“), институциите и правителството. Списъкът на действията, които правителството трябва извърши, се одобрява от Съвета на директорите на HRADF. В съответствие с изявлението от срещата на върха на държавите от еврозоната от 12 юли 2015 г. трябва да се създаде нов независим фонд („Фонда“), който да има във владение ценни гръцки активи. Основната цел на Фонда е да управлява тези ценни гръцки активи, както и да защитава, създава и в крайна сметка да увеличи максимално тяхната стойност, която да бъде реализирана парично чрез приватизация и други средства.
   8.   Ключов приоритет на програмата е изграждането на модерна държавна и публична администрация. Особено внимание следва да се обърне на повишаването на ефективността, с която публичният сектор предоставя основни обществени стоки и услуги. Необходимо е да се предприемат мерки за повишаване на ефективността на съдебната система и за подобряване на борбата с корупцията. Реформите трябва да укрепят институционалния капацитет и оперативната независимост на ключови институции, като приходната администрация и статистическия институт („ELSTAT“).
   Член 3
   Адресат на настоящото решение е Република Гърция.
   
      Съставено в Брюксел на 15 февруари 2016 година.
      
         
            За Съвета
         
         
            Председател
         
         M.H.P. VAN DAM
      
   
   
      (1)  Настоящият акт първоначално е бил приет само на английски език и публикуван в ОВ L 219, 20.8.2015 г., стр. 12.
   
      (2)  ОВ L 140, 27.5.2013 г., стр. 1.
   
      (3)  Вж. страница 22 от настоящия брой на Официален вестник.